b'\n_START_ARTICLE_\nDoha\n_START_SECTION_\nZgodovina\n_START_PARAGRAPH_\nNajstarej\xc5\xa1i del mesta je Al-Bida\xca\xbf na severozahodu, sprva majhna ribi\xc5\xa1ka vas, ki je bila center piratstva v Perzijskem zalivu. Leta 1867 je bila uni\xc4\x8dena v vojni z Bahrajnom. Konec 19. stoletja je bila tu ob\xc4\x8dasno voja\xc5\xa1ka postojanka Osmanskega cesarstva, ki je imelo nadzor nad obmo\xc4\x8djem, ve\xc4\x8dino 20. stoletja pa je bilo sede\xc5\xbe britanskega protektorata. Leta 1971, ko je Katar pridobil neodvisnost, je Doha postala glavno mesto te dr\xc5\xbeave._NEWLINE_Gospodarstvo je v 1930. mo\xc4\x8dno prizadela velika gospodarska kriza, dodatno pa \xc5\xa1e razmah gojenih japonskih biserov, ki jim lokalna dejavnost potapljanja za biseri ni mogla konkurirati. Konec 1940. let pa se je v Katarju razvila naftna industrija in povzro\xc4\x8dila strm gospodarski vzpon dr\xc5\xbeave. Hkrati se je Doha kot njeno sredi\xc5\xa1\xc4\x8de spreminjala v sodobno mesto. V 1970. letih je bilo zgrajeno pristani\xc5\xa1\xc4\x8de za \xc4\x8dezoceanske ladje; pred tem so namre\xc4\x8d zaradi plitvin in koralnih grebenov vanj lahko zaplule le manj\xc5\xa1e barke.'